Rejsegilde på Bjerrevej: Alle de private lejligheder er solgt | Bolig og have | hsfo.dk
Publiceret 08. maj 2018 kl. 18:55 | Opdateret kl. 19:01
De mange fremmødte kunne nyde godt af både taler, sodavand og pølser, der traditionen tro var på bygherrens regning. Foto: Emma Fish
Domea Horsens og Dansk Boligbyg kunne i dag fejre rejsegilde på Bjerrevej - etape 1.
Horsens: En stor forsamling glade mennesker mødtes tirsdag på Dagnæsalle 54 for at holde rejsegilde for Domea Horsens og Dansk Boligbygs nye bebyggelser. Der var både godt til ganen, ros til håndværkerne og en særlig god nyhed på menukortet.
- Samtlige 32 private boliger er solgt, fortalte borgmester Peter Sørensen, der var en af dagens fire talere.
Det er en privat investor, der har opkøbt lejlighederne, som skal udbydes til privat udlejning. Det er endnu ikke offentligt, hvem investoren er.
Samtidig meldte Louise Prahm, som er projektudviklingschef hos Domea, at der er 207 personer på venteliste til de 28 almene familieboliger, som også opføres som en del af bebyggelsen etape 1.
- 36 af dem er fra andre kommuner, så folk flytter simpelthen hertil, fortalte hun.
Solen skinnede over de nye bygninger, som forventes at stå klar februar 2019. Foto: Emma Fish
Fra industrigrund til boligbyggeri
Bebyggelsen er på NRGi's gamle grund, og netop omdannelsen fra industrigrund til beboelsesområde så borgmesteren også grund til at hylde.
- Før så her tomt og trist ud, men nu er det blevet til et lækkert boligområde. Det kan måske tage lidt tid for de nuværende beboere i området at vænne sig til, men det bliver rigtigt godt - særligt kombinationen mellem de almene og de private boliger, som giver en god mangfoldighed, sagde han.
Der var også tid til at hylde håndværkerne, som var mødt talstærkt op på dagen.
- Uden vores dygtige håndværkere havde vi kun vores ambitioner og vores tegninger, så jeg synes, at vi skal råbe et trefoldigt hurra for dem, sagde Boje Krogh Hansen, formand for Domea Horsens, og tilføjede:
- Byggeriet forløber planmæssigt, og selvom vi undervejs har været ramt af lidt forsinkelser på grund af vejret, bliver det indhentet, så de første beboere kan flytte ind 1. februar 2019.
Traditionen tro var der hejst kranse på de nye bygninger. Foto: Emma Fish
Nybyggeriet tog sig flot ud i majsolen. Foto: Djon Bang Nielsen
Dagen bød på fire forskellige talere, der alle roste håndværkerne for deres store arbejde. Foto: Djon Bang Nielsen
De 28 almene boliger kommer til at ligge i punkthusenes stueetage og på 1. sal. Foto: Domea Horsens
Oversigt over de fire punkthuses beliggenhed i forhold til hinanden og omgivelserne. Foto: Domea Horsens
Et eksempel på hvordan stue, spiseplads og køkken kan komme til at se ud i lejlighedstype 2. Illustration fra udlejningsmaterialet. Foto: Domea Horsens